b'\n_START_ARTICLE_\nP\xc3\xb5drala valla lipp\n_START_PARAGRAPH_\nP\xc3\xb5drala valla lipp on Valga maakonnas asunud endise Eesti haldus\xc3\xbcksuse P\xc3\xb5drala valla lipp._NEWLINE_Lipp kinnitati 4. septembril 1995.\n_START_SECTION_\nLipu kirjeldus\n_START_PARAGRAPH_\nP\xc3\xb5drala valla lipp on ristk\xc3\xbclikukujuline vapilipp. Kangas on jagatud diagonaalse (vardapoolsest allnurgast lehvipoolsesse \xc3\xbclanurka) ristikulehel\xc3\xb5ikelise joonega kaheks v\xc3\xa4ljaks. \xc3\x9clemine, vardapoolne v\xc3\xa4li on sinine ja sellel on kuldne p\xc3\xbcgalrist. Alumine, lehvipoolne v\xc3\xa4li on aga kuldne ning sellel on viie \xc3\xb5ielehega sinine lina\xc3\xb5is kuldse ringikujulise s\xc3\xbcdamikuga._NEWLINE_Lipu normaalm\xc3\xb5\xc3\xb5tmed on 100\xc3\x97150 cm ning laiuse ja pikkuse suhe 6:9 (2:3).\n_START_SECTION_\nP\xc3\xb5hjendus\n_START_PARAGRAPH_\nP\xc3\xbcgalrist, muistne P\xc3\xb5hjala rahvaste s\xc3\xbcmbol on siin rahvaliku vaimsuse j\xc3\xa4rjekestvuse v\xc3\xb5rdkuju. Rist on aga kristliku maailma k\xc3\xb5ige levinum kujund. Ristikulehel\xc3\xb5ige viitab p\xc3\xb5llumajandusele, valla elanike peamisele tegevusalale. Lina\xc3\xb5is s\xc3\xbcmboliseerib linakasvatust, millega on juba vanast ajast j\xc3\xb5ukustki kogutud. Sinine on nooruse ja puhtuse v\xc3\xa4rv ning kuld v\xc3\xa4\xc3\xa4rikuse ja j\xc3\xb5ukuse s\xc3\xbcmbol.'